1. Pašvaldības dome vai padome pieņem lēmumu par aizņēmuma ņemšanu, kurā ir pamatota aizņēmuma nepieciešamība, apmērs un paredzētie atmaksas termiņi.

2. Pašvaldība lēmumu kopā ar 2008.gada 25.marta Ministru kabineta noteikumu Nr.196 "Noteikumi par pašvaldību aizņēmumiem un galvojumiem" 15.punktā minētajiem dokumentiem iesniedz Finanšu ministrijas Pašvaldību aizņēmumu un galvojumu kontroles un pārraudzības padomē (turpmāk tekstā - Padome) izvērtēšanai (kontaktinformācija - Baiba Tisenkopfa, tel.:67095467; Kristīne Kapteine - Miezere, tel.: 67083927, fakss: 67083918).

3. Padome izvērtē iesniegtos dokumentus un pieņem lēmumu par aizdevuma saņemšanas akceptēšanu vai atteikumu konkrētai pašvaldībai. Tikai pēc Padomes akcepta saņemšanas pašvaldība iegūst tiesības saņemt aizņēmumu.

4. Atsevišķos gadījumos pēc pašvaldības lūguma finanšu ministrs var apstiprināt citu aizdevuma līguma slēdzēja pusi, ja aizdevuma nosacījumi ir finansiāli izdevīgāki nekā valsts aizdevuma nosacījumi.

5. Aizdevumi var būt gan īstermiņa, lai segtu īslaicīgu pašvaldību finanšu resursu deficītu, un ir jāatmaksā līdz saimnieciskā gada beigām, gan ilgtermiņa - investīciju projektu finansēšanai.

6. Valsts aizdevumu pašvaldībai Valsts kase izsniedz saskaņā ar Pašvaldību aizņēmumu un galvojumu kontroles un pārraudzības padomes sēdes protokola izrakstu.

7. Finanšu stabilizācijas aizdevumu Valsts kase izsniedz saskaņā ar finanšu ministra rīkojumu par aizdevuma piešķiršanu pašvaldībai.

8. Pēc apstiprinoša Padomes lēmuma, kas noformēts Padomes sēdes protokola izraksta veidā, saņemšanas pašvaldība sazinās ar Valsts kasi par aizdevuma līguma slēgšanu.

9. Aizdevuma nosacījumus Valsts kase saskaņo ar pašvaldību.

10. Pašvaldība var izvēlēties, kā parakstīt aizdevuma līgumu – elektroniski vai papīra formā.

11. Saskaņā ar saņemto informāciju Valsts kases Finansēšanas departaments sagatavo līguma projektu un nosūta to pašvaldībai parakstīšanai. Pēc aizdevuma līguma parakstīšanas pašvaldība to atsūta atpakaļ uz Valsts kasi.

12. Elektronisko līgumu nosūtīšanai tiek izmantots Valsts kases e-pasts e-ligumi@kase.gov.lv.

13. Valsts aizdevumu izmaksu Valsts kase veic tikai pēc pašvaldības rakstiska aizdevuma vai aizdevuma daļas izmaksu pieprasījuma saņemšanas.

14. Aizdevuma līguma darbības laikā par piešķirto, bet neatmaksāto aizdevumu pašvaldība maksā aizdevuma procentu likmi un apkalpošanas maksu saskaņā ar normatīvajos aktos noteikto Valsts kases maksas pakalpojumu cenrādi.

15. Aizdevuma procentu likmi nosaka aizdevuma līgumā atbilstoši pašvaldības izvēlētai mainīgai vai fiksētai procentu likmei.

16. Pēc pašvaldības rakstiska pieprasījuma Valsts kases izsniegtā valsts aizdevuma piemērojamās procentu likmes maiņa notiek ne biežāk kā vienu reizi gadā, sākot ar otro izsniegtā valsts aizdevuma līguma darbības gadu, ja starpība starp iepriekš noteikto aizdevuma procentu likmi un to likmi, kas tiek piemērota valsts aizdevumiem, nav mazāka par 1% un aizdevuma atmaksas galējais termiņš nav īsāks par 2 gadiem. Aizdevuma procentu likmes maiņa notiek, nemainot gada procentu likmes fiksēšanas periodu. Vienu reizi aizdevuma līguma darbības laikā izsniegtajam valsts aizdevumam drīkst mainīt aizdevuma procentu likmes fiksēšanas periodu.

17. Pašvaldībām, kuras ir pieņēmušas lēmumu par nosacījumu maiņu, jāiesniedz Valsts kasē: pieteikums par aizdevuma procentu likmes maiņu, norādot aizdevuma līgumu Nr. un slēgšanas datumus; domes (padomes) lēmums par aizdevuma procentu likmes maiņu.

18. Pamatojoties uz finanšu ministra pilnvarojumu, piecpadsmit darbdienu laikā pēc Pašvaldību aizņēmumu un galvojumu kontroles un pārraudzības padomes sēdes protokola izraksta vai finanšu ministra rīkojuma saņemšanas Valsts kase ar pašvaldību slēdz vienošanos par izmaiņām aizdevuma līgumā.